“Meer swart spelers in rugbyspanne benodig”Argieffoto. Die Suid-Afrikaanse Rugby-unie (Saru) het Woensdag bevestig hy gaan ŉ nuwe raskwotastelsel in plaaslike rugby bekend stel in ŉ poging om meer swart talent na vore te bring. Van volgende jaar af gaan daar van al 14 Vodacombeker-spanne verwag word om ŉ minimum van sewe swart spelers in sy wedstrydspan van 22 spelers te hê. Twee van die sewe moet voorspelers wees. ŉ Minimum van vyf swart spelers moet op die veld draf as ŉ wedstryd afskop. Dié inisiatief is Maandag deur Saru se uitvoerende raad gemaak, nog voordat die provinsiale unies ŉ geleentheid gehad het om Dinsdag die nuwe reëlveranderings te bespreek. “Die besluit is gemaak om Saru se toewyding tot transformasie te bewys,” het Oregan Hoskins, die president van Saru, gesê. “Die Vodacombeker is ŉ kritieke stap in die ontwikkeling van professionele rugby, maar dit het wegbeweeg van sy primêre doel om geleenthede vir jong opkomende spelers, veral swart spelers, te skep.” Volgens Saru is die hoeveelheid spelers bepaal kragtens die algehele transformasie-strategie. “Al 14 provinsies het erken dat meer spelers van kleur benodig word, en dat ons dit verlede jaar tydens ons transformasie-bosberaad as ŉ strategiese doelwit moes hanteer het. Die uitkoms van die plan sal wees om die poel van swart talent te vergroot waaruit Curriebeker- en Vodacom Superrugby-afrigters uit kan kies, en uiteindelik meer opsies vir die Springbok-afrigter beskikbaar stel,” het Hoskins bygevoeg. Jurie Roux, Saru se uitvoerende hoof, het egter bygevoeg dat geen sanksies teen ‘n provinsie, wat nie die vereiste getal swart spelers kies nie, gespesifiseer is nie. Hy het gesê die kwessie, saam met ander operasionele aangeleenthede rondom die nuwe beleid, sal later vanjaar deur Saru se spele- en beleidskomitee aangespreek word. SAPA